Publication: Magyar Közlöny
Issue: MK-1999-108 (Year: 1999, Number: 108)
Era: 1990-2004
Section: 65. A 157/1998. (IX. 30.) Korm. rendelet 8. §-ának
Paragraph Index: 1419

(2) és (3) bekezdésében foglaltak szerint az igazságügyminiszter a jogszabály-tervezetet véleményezi abból a szempontból is, hogy az összeegyeztethető-e az Európai Közösségek jogával. Véleményét ismerteti a Kormány, valamint — ha törvényjavaslat esetén az szükségessé válik — a javaslat tárgya szerint érintett országgyűlési bizottság ülésén. E feladat teljesítése érdekében a jogszabály megalkotására vagy nemzetközi szerződés megkötésére irányuló előterjesztéshez kapcsolódóan nyilatkozik arról, hogy a tervezet összeegyeztethető-e az Európai Közösségek jogával. A közösségi joggal való összeegyeztethetőségről tehát valamennyi jogszabálytervezet és nemzetközi szerződéstervezet esetében véleményt ad az igazságügy-miniszter, függetlenül attól, hogy a tervezet az Európai Megállapodás tárgykörébe tartozik-e, illetve, hogy szerepel-e a jogharmonizációs programban. Az igazságügy-miniszter e véleményére, vagyis a közösségi joggal való összeegyeztethetőségről adott nyilatkozatára valamennyi kormány-előterjesztésben utalni kell, szükség szerinti részletességgel ismertetve az igazságügy-miniszter álláspontját. Ez tehát valamennyi kormány-előterjesztés kötelező tartalmi követelménye. Ha a jogszabály vagy a nemzetközi szerződés tervezete kizárólag a közösségi jogban nem szabályozott viszonyokra vonatkozik, elegendő erre utalni. Törvényjavaslatok esetében az igazságügy-miniszternek (vagy képviselőjének) — a kormányrendelet előírásából következően — akkor is ismertetnie kell a közösségi joggal való összeegyeztethetőségről kialakított véleményét az érintett országgyűlési bizottság ülésén, ha egyébként nem ő a törvényjavaslatnak a Kormány által kijelölt előadója. Sőt, az igazságügy-miniszternek e feladatát azokkal a törvényjavaslatokkal kapcsolatban is el kell látnia, amelyeknek nem a Kormány az előterjesztője.

Source: https://magyarkozlony.hu/hivatalos-lapok/cff9edc909fa467b69e2a6a60498bb8c0acceda6/dokumentumok/97a331193c96b8a96ca920d849ccae08b3ac2aeb/letoltes